במהלך הלילה נגרם נזק ל-16 חנויות במתחם קניות בראש פינה. לפי החשד, החלונות נופצו בגלל סכסוך על גביית "פרוטקשן" מבעלי העסקים. המשטרה הוזעקה והחלה לאסוף ממצאים, ראש המועצה: "מדובר בטרור שנועד לפגוע בכלכלה שלנו"
כך נופצו חלונות עסקים, החשד - סכסוך על "פרוטקשן": במהלך הלילה (בין ראשון לשני) תועדה השחתה חמורה של 16 בתי עסק בראש פינה. לפי החשד, לא מדובר רק בוונדליזם: החשד המרכזי הוא שמדובר בפשע על רקע סכסוך גביית פרוטקשן (דמי חסות) מבעלי העסקים. ראש המועצה גינה את האירוע וקרא לציבור לא להירתע.
בתיעוד משעות הלילה, ממצלמה שהוצבה ליד אחת החנויות במתחם "חאן", נראים שלושה אלמונים רצים לעבר הכניסה - כשם אוחזים בפטישים גדולים. בתיעוד נראים האלמונים מנפצים את הזכוכיות ונמלטים עם חבריו מהמקום. לפי המשטרה, נגרם נזק ל-16 חנויות - ככל הנראה באותה השיטה.
בתיעוד מהזירה שהגיע לידי החדשות 12 נראה הנזק שנגרם למתחם: עובדים רבים פינו הבוקר את הזכוכיות המנופצות. מהמשטרה נמסר כי ההשחתה בוצעה גם במתחם תחנת הדלק "פז" בעיר: "עם קבלת האירוע שוטרי משטרת ישראל הגיעו למקום והחלו באיסוף ממצאים וחקירת נסיבות האירוע".
מוטי חטיאל, ראש מועצת ראש פינה, התייחס הבוקר לוונדליזם ואמר: "לא ניכנע לטרור הכלכלי". לדבריו, "אלמונים פגעו ופרעו בארבע עשר חנויות בשעה 2:30 לפנות בוקר. מדובר בטרור כלכלי שמטרתו לפגוע בכלכלת ראש פינה, בתיירות, ובביטחון האישי של התושבים". שתי חנויות נוספות, כאמור, הושחתו במתחם תחנת דלק בעיר.
עוד הוסיף ראש המועצה: "אני סומך על שוטרי תחנת ירדן שיפעלו בכל הדרכים וישימו את ידם על העבריינים. אני קורא לתושבים שלנו ולציבור הנופשים לבוא ולבלות".